বর্তমান সরকারের দুই মেয়াদের শাসনে রাষ্ট্রপতি এ ধরনের বহু অপরাধীকে ক্ষমা করে দিয়েছেন; যার মধ্যে বেশির ভাগ আবার খুনের মামলার আসামি। যারা ক্ষমা পেয়েছেন, তারা ক্ষমতাসীন দলের রাজনীতির সাথে সম্পর্কিত। ২০০৯ সালের ফেব্রুয়ারি মাসে রাষ্ট্রপতির দায়িত্ব নিয়ে ছিলেন আওয়ামী লীগের প্রবীণ নেতা জিল্লুর রহমান। ওই বছরের নভেম্বর মাসে তিনি জাতীয় সংসদের উপনেতা সৈয়দা সাজেদা চৌধুরীর ছেলে শাহাদাব আকবরকে ক্ষমা করে কারামুক্তির ব্যবস্থা করে দেন। তত্ত্বাবধায়ক সরকারের আমলে দুর্নীতি দমন কমিশন ও জাতীয় রাজস্ব বোর্ডের চারটি মামলায় পলাতক শাহাদাবকে ১৮ বছরের কারাদণ্ড ও এক কোটি ৬০ লাখ টাকা অর্থদণ্ড দিয়েছিলেন আদালত। এরপর এক বছরের মাথায় ২০১০ সালের সেপ্টেম্বরে মৃত্যুদণ্ডের সাজা পাওয়া ২০ জনকে একসাথে ক্ষমা করে দেন রাষ্ট্রপতি। নাটোরে যুবদল নেতা সাব্বির আহমেদ গামা হত্যা মামলায় ওই সাজাপ্রাপ্তদের বেশির ভাগই ছিলেন ক্ষমতাসীন দলের নেতাকর্মী। এভাবে ক্ষমার ধারাবাহিকতা চলতে থাকে। বছর ঘোরার আগেই ২০১১ সালের জুলাই মাসে রাষ্ট্রপতি জিল্লুর রহমান লক্ষ্মীপুরের আওয়ামী লীগ নেতা সাবেক পৌরমেয়র তাহেরপুত্র এ এইচ এম বিপ্লবের সাজা কমান । আলোচিত নুরুল ইসলাম হত্যাসহ অপর একটি হত্যা মামলায় ফাঁসির জন্য কারাগারে দিন গুনছিল বিপ্লব। মামলার বিভিন্নপর্যায়ে বিপ্লবের সাজা কমানোর আবেদন করা হয়েছিল, কিন্তু আপিল বিভাগ পর্যন্ত সব তথ্যপ্রমাণের ভিত্তিতে বিপ্লব হত্যাকারী হিসেবে সাব্যস্ত হয়েছিল। তার সাজা কমানোর আবেদন মঞ্জুর হয়নি। লক্ষ্মীপুর জেলা বিএনপির সাংগঠনিক সম্পাদক অ্যাডভোকেট নুরুল ইসলামকে হত্যার পর তার লাশ টুকরো টুকরো করে মেঘনা নদীতে ফেলে দেয়া হয়েছিল। এই মামলায় বিপ্লবকে মৃত্যুদণ্ড দিয়েছিলেন বিচারিক আদালত।